Landrehter Nicolaus Maissen

(rcb)

En Surselva u almain en la Cadi conuschan quasi tuts el, Clau Maissen (1621-1678), ina figura politica daventada object da legenda sumegliant a ses contemporan Gieri Genatsch. Omadus han vivì durant il temp dals embrugls grischuns, cura che dispitas politicas e da religiun avevan spartì ils cumpatriots e semnà odi e brutalitads. Omadus han gì il medem destin: els èn vegnids assassinads, Clau Maissen sin via tranter Cuira e Domat.
Clau Maissen, descendent d'ina famiglia burgaisa da Sumvitg, ha fatg carriera extraordinaria. Cun 37 onns daventa el mistral da la Cadi, in post che aveva da quel temp ina gronda pussanza. Pli tard vegn el numnà chau-lia da la Lia Grischa, l'uffizi il pli aut dal pajais. EI è stà chavalier e guvernatur en Vuclina. Ch'in burgais aveva cuntanschi uschè gronda pussanza ed influenza en in temp che tals posts politics eran resalvads a las famiglias noblas (de Castelberg da Muster, de Latour da BreiI) na plascheva sa chapescha betg a tuts. Ed in tac u l'auter per far ordlonder ina tolca u schizunt in puz datti adina tar in um uschè activ en in temp talmain embruglià. 
Igl è alura era arrivà il temp e l'ura da la vendetga. Clau Maissen è vegnì inculpà da quasi tut ils delicts pussaivels: mazzament, tradiment, defraudaziun, enguladitsch etc. Ins al ha mess avant il tribunal criminal, al bandischà ord il pajais da las Trais Dretgiras e mess ina premia sin ses chau. Uschia è Clau Maissen ì en la istorgia plitost sco malfatschent che sco um onest. Quest maletg negativ è vegnì reproducì dals istoriografs sursilvans, p.ex. da P.A. de Latour e Casper Decurtins, e popularisà en in toc dramatic da pader Maurus Carnot, in drama ch'è vegnì giugà da gust en Surselva.
Ma gist è cumparida ina nova ovra da tempra istorica che duai reabilitar e curreger la reputaziun da Clau Maissen. Sa basond sin documents chattads sco i para per casualitad a Vienna en l'archiv e sin autras scrittiras ha sur Felici Maissen, l'istoriograf sursilvan contemporan, scrit ina nova istorgia da la biografia da Clau Maissen e ses temp. I sa tracta d'ina lavur minuziusa che resguarda fatgs ils pli detagliads e che dat in maletg cumplet da quai che pudess esser succedì durant quel temp cun ed enturn quest um pussent. Amplifitgond questa lavur s'occupa Aluis Maissen-Berther cun quai ch'è succedì suenter l'assassinat. Il cudesch è vegnì redigì e publitgà da dr. Alfons Maissen. I sa tracta d'ina publicaziun fitg bella, cun bleras illustraziuns en colur. Ils texts rumantschs èn resumads en tudestg e talian, uschia che l'ovra è er attractiva ed interessanta per persunas che na conuschan uschè bain il linguatg sursilvan.
Felici Maissen / Aluis Maissen, Landrehter Nicolaus Maissen, Ediziuns Desertina, Muster, 163 paginas.